Covid-19-statistieke: Meer as 83 000 toetse gedoen(Argieffoto: Unsplash) Suid-Afrika het nou 3 231 031 bevestigde gevalle van Covid-19 nadat nog 26 976 mense positief vir die virus getoets het. Altesame 2 949 209 mense het reeds herstel. Die Nasionale Instituut vir Oordraagbare Siektes (Nios) sê daar is tans 191 596 aktiewe gevalle landwyd. Nog 54 sterftes is ook aangemeld wat die syfer op 90 226 te staan bring. Meer as 83 000 toetse vir Covid-19 is sedert die vorige verslag gedoen. Byna 60% van alle toetse word in die private sektor gedoen. Die positiwiteitskoers staan tans op 32,2% en die meeste nuwe gevalle is steeds in Gauteng (30%). Nios sê syfers uit Gauteng dui in dié stadium op minder hospitaalopnames en sterftes in vergelyking met vorige vlae en hoewel die data nog ingesamel word, lyk dit of die huidige vlaag nie so ŉ kwaai infeksie veroorsaak nie. Landwyd word 7 339 mense in hospitale vir Covid-19 behandel. Nuwe gevalle in Gauteng word gevolg deur KwaZulu-Natal (22%), die Wes-Kaap (17%), die Oos-Kaap (8%), die Vrystaat (6%), Limpopo, Mpumalanga en Noordwes (5% elk) en die Noord-Kaap (2%). Die positiwiteitskoers is laer as ŉ dag tevore (34,9%), terwyl die sewedaggemiddeld tans 28% is, effens hoër as die 27,2% waarop dit ŉ dag tevore gestaan het. Woensdag is 96 535 dosisse van die entstof toegedien en 27 407 400 dosisse is sedert die aanvang van die land se inentingsprogram toegedien.